Kommissionens afgørelse

af 6. september 2000

om kriterierne for vurdering af nationale planer, som udarbejdes i henhold til artikel 6 i Rådets direktiv 1999/13/EF

(meddelt under nummer K(2000) 2473)

(2000/541/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 1999/13/EF af 11. marts 1999 om begrænsning af emissionen af flygtige organiske forbindelser fra anvendelse af organiske opløsningsmidler i visse aktiviteter og anlæg(1), og særlig artikel 6, stk. 5, og

ud fra følgende betragtninger:

(1) Medlemsstaterne kan udarbejde og iværksætte nationale planer for reduktion af emissionerne fra bestemte aktiviteter og anlæg, som omfattes af direktivet.

(2) Det er vigtigt et opstille kriterier for de nationale planer for at sikre, at de fører til emissionsreduktioner, som svarer til dem, der kan opnås ved hjælp af emissionsgrænseværdier.

(3) Kommissionen skal på grundlag af disse kriterier afgøre, om de nationale planer, medlemsstaterne forelægger, kan betragtes som fyldestgørende eller ikke.

(4) Kommissionen underretter det rådgivende udvalg, som blev nedsat ved direktivets artikel 13, om kriterierne -

TRUFFET FØLGENDE AFGØRELSE:

Eneste artikel

Nationale planer, som udarbejdes i henhold til artikel 6 i direktiv 1999/13/EF, vurderes efter kriterierne i denne afgørelses bilag.

Udfærdiget i Bruxelles, den 6. september 2000.

På Kommissionens vegne

Margot Wallström

Medlem af Kommissionen

(1) EFT L 85 af 29.3.1999, s. 1.

BILAG

KRITIERIER FOR VURDERING AF NATIONALE PLANER, SOM UDARBEJDES I HENHOLD TIL ARTIKEL 6 I DIREKTIV 1999/13/EF

A. KRITERIER, SOM VISER, AT MEDLEMSSTATEN HAR INDGÅENDE KENDSKAB TIL DE NUVÆRENDE EMISSIONER

1. Den nationale plan skal vise, at medlemsstaten har indgående kendskab til de nuværende emissioner.

Acceptabelt minimumsmateriale

Medlemsstaten skal forelægge en skriftlig erklæring som: angiver den aktivitet eller de aktiviteter, planen gælder for; klassificerer aktiviteterne efter et dokumenteret system; angiver det antal anlæg, planen gælder for; angiver den samlede emissionsmængde fra de anlæg, planen gælder for; opgiver kilden til emissionsfaktorer og aktivitetsstatistikker, som benyttes ved vurdering af emissionerne; beskriver de metoder, hvorefter emissionsfaktorerne er udledt, f.eks. målemetoderne.

B. KRITERIER, SOM KAN BEGRUNDE OPSTILLINGEN AF EN NATIONAL PLAN

2. Den nationale plan skal begrunde anvendelsen af en anden fremgangsmåde end bestemmelserne i artikel 5, stk. 2 og 3, og bilag II.

Acceptabelt minimumsmateriale

Medlemsstaten skal forelægge en skriftlig erklæring hvori der gøres rede for fordelene ved at benytte en national plan i stedet for at anvende bestemmelserne i artikel 5, stk. 2 og 3, og bilag II.

C. KRITERIER, SOM VISER, AT DEN NATIONALE PLAN ER I OVERENSSTEMMELSE MED EU'S LOVGIVNING, POLITIK OG GÆLDENDE INTERNATIONALE FORPLIGTELSER

3. Den nationale plan skal godtgøre, at den er i overensstemmelse med EU's direktiver og erklærede politik og med bilaterale traktater og internationale traktater og aftaler.

Acceptabelt minimumsmateriale

Medlemsstaten skal forelægge en skriftlig erklæring, som viser, at den har taget hensyn til den nationale plans overensstemmelse med al anden relevant lovgivning.

D. MERE UDFØRLIGE KRITERIER, SOM SKAL TAGES I BETRAGTNING, NÅR DEN NATIONALE PLAN HAR OPFYLDT KRITERIERNE A-C

Det foreslåede acceptable minimumsmateriale udarbejdes efter kriterierne 4-26 i det følgende.

Kriterierne, som viser, at der er overensstemmelse med de særlige krav i artikel 6 i direktiv 1999/13/EF

4. Planen må kun gælde bestående anlæg (artikel 6, stk. 1).

5. Planen må ikke gælde aktiviteterne 4 og 11 i bilag IIA (artikel 6, stk. 1).

6. Den nationale plan må ikke undtage nogen af aktiviteterne i bilag I fra direktiv 1999/13/EF (artikel 6, stk. 1).

7. Den nationale plan må ikke undtage bestående anlæg fra bestemmelserne i direktiv 96/61/EF (artikel 6, stk. 1).

8. Den nationale plan skal indeholde en liste over de foranstaltninger, som er blevet truffet eller vil blive truffet for at sikre, at målsætningen i artikel 6, stk. 1, opfyldes (artikel 6, stk. 2).

9. Den nationale plan skal gøre rede for den foreslåede ordning for overvågning af planen (artikel 6, stk. 2).

10. Den nationale plan skal opstille bindende foreløbige mål, der kan benyttes som udgangspunkt for vurdering af udviklingen hen imod opfyldelse af målsætningen i artikel 6, stk. 1 (artikel 6, stk. 2).

11. Den nationale plan skal angive den aktivitet eller de aktiviteter, planen gælder for (artikel 6, stk. 2).

12. Den nationale plan skal angive, hvilken emissionsreduktion de pågældende aktiviteter skal opnå, og denne reduktion skal svare til den, som kunne være opnået ved hjælp af emissionsgrænseværdierne og/eller værdierne for diffus emission i artikel 5, stk. 2 og 3, og i bilag II (artikel 6, stk. 2).

13. Den nationale plan skal opgive det antal anlæg, planen gælder for, og deres samlede emission og den samlede emission fra hver enkelt aktivitet (artikel 6, stk. 2).

14. Den nationale plan skal beskrive de ordninger, hvormed planens krav skal opfyldes, påvise, at disse ordninger kan håndhæves, og gøre rede for, hvordan planens overholdelse kan konstateres (artikel 6, stk. 2).

Kriterier, som viser, at der er overensstemmelse med de øvrige relevante bestemmelser i direktiv 1999/13/EF

15. Den nationale plan skal angive hvilke foranstaltninger der er blevet truffet eller vil blive truffet for at sikre, at de anlæg, planen gælder for, senest den 31. oktober 2007 opfylder kravene i artikel 5 (undtagen stk. 2 og/eller 3, hvis planen tillader det), artikel 8 og 9 og i selve planen (artikel 4, stk. 1).

16. Den nationale plan skal angive, hvilke foranstaltninger, der er blevet truffet eller vil blive truffet for at sikre, at de anlæg, planen gælder for, er blevet registreret eller godkendt senest den 31. oktober 2007 (artikel 4, stk. 2).

17. Den nationale plan skal angive, hvilke foranstaltninger, der er blevet truffet eller vil blive truffet for at sikre, at de anlæg, planen gælder for, opfylder overvågningskravene i artikel 8.

18. Den nationale plan skal angive, hvilke foranstaltninger der er blevet truffet eller vil blive truffet for at sikre, at de anlæg, planen gælder for, godtgør, at de overholder den nationale plans emissionsgrænseværdier og/eller værdier for diffus emission i overensstemmelse med artikel 9.

19. Den nationale plan skal angive, hvilke foranstaltninger, der er blevet truffet eller vil blive truffet for at sikre, at de anlæg, planen gælder for, overholder artikel 10, hvis det konstateres, at direktivets eller planens krav ikke bliver opfyldt.

20. Den nationale plan skal redegøre for, hvordan data, som er tilstrækkelig repræsentative til at vise, at kravene i artikel 6 er blevet opfyldt, kan indgå i de rapporter, medlemsstaterne sender Kommissionen i overensstemmelse med artikel 11 (artikel 11, stk. 2).

21. Den nationale plan skal beskrive, hvilke foranstaltninger der er blevet truffet eller vil blive truffet for at sikre offentlig adgang til oplysninger om de anlæg, planen gælder for, i overensstemmelse med artikel 12.

Kriterier som viser, at planen medfører en tilsvarende reduktion af de årlige emissioner

22. Den nationale plan skal angive omfanget af de nuværende årlige emissioner fra de anlæg, planen gælder for.

23. Den nationale plan skal angive, hvor stor en reduktion af de årlige emissioner fra de anlæg, planen gælder for, der kunne have været opnået ved hjælp af emissionsgrænseværdierne for spildgas og/eller værdierne for diffus emission i artikel 5, stk. 2 og 3, og bilag II.

24. Den nationale plan skal angive, hvor stor en reduktion af de årlige emissioner fra de anlæg, planen gælder for, planens gennemførelse vil medføre.

25. Den nationale plan skal vise, at reduktionen i kriterium 24 er mindst lige så stor som reduktionen i kriterium 23.

Kriterier, som stadfæster de metoder, hvorefter planens opfyldelse skal påvises i overensstemmelse med kriterium 14 og artikel 6, stk. 2

26. Den nationale plan skal vise, at de metoder, hvorefter planens overholdelse skal konstateres, er tilstrækkelig effektive til, at en udenforstående kan kontrollere dens opfyldelse.

Acceptabelt minimumsmateriale til kriterierne 4-26

Der skal forelægges materiale for fire hovedområder, og det kan i korthed beskrives således:

i) Medlemsstaterne skal forelægge en liste over de udpegede anlæg, som planen skal gælde for, med opdeling efter i hvert fald aktivitetsniveau (som angivet i bilag IIA) og helst efter Corinair/EMEP SNAP niveau 2.

ii) Medlemsstaterne skal forelægge en redegørelse for, hvordan de kompetente myndigheder vil gennemføre planen, herunder:

- den kompetente myndigheds benævnelse

- hvorledes den kompetente myndighed har tænkt sig at opstille tidsplaner og overvåge dem

- hvorledes den kompetente myndighed har tænkt sig at føre optegnelser over de enkelte anlæg, den nationale plan gælder for

- hvorledes den vil lade oplysninger om de omfattede aktiviteter; de foretagne målinger; det antal timer, hvori udstyret er blevet anvendt, emissionsgrænseværdier og/eller værdier for diffus emission og/eller bindende midlertidige målsætninger, som skal opfyldes, metoder til overvågning/påvisning af overholdelse af emissionsgrænseværdierne og værdierne for diffus emission indgå i optegnelserne for de enkelte anlæg

- metoder til overvågning og rapportering og til påvisning af planens opfyldelse. Medlemsstaten kan enten gå ud fra massebalancen i overensstemmelse med bilag III eller benytte måling af massekoncentration og massestrøm efter anerkendte internationale eller europæiske standarder. Hvis medlemsstaten foreslår andre metoder, skal den nationale plan påvise, at de er lige så nøjagtige.

iii) Medlemsstaterne skal forelægge en emissionsfortegnelse for alle de anlæg, som den nationale plan gælder for. Medlemsstaterne skal forelægge bevismateriale i form af repræsentative data og dokumenterede metoder, så der kan foretages uafhængig kontrol af de opgivne emissioner. Fortegnelsen skal være tilstrækkelig fyldestgørende til at kunne påvise overensstemmelse med direktivet, og medlemsstaten skal forelægge repræsentative beregninger over de årlige emissionsreduktioner, som angives efter kriterium 23 og 24, så der kan foretages uafhængig kontrol af beregningsmetoderne.

iv) Medlemsstaten skal redegøre for, hvordan den nationale plan, dens målsætninger og de enkelte anlægs fremskridt hen imod opfyldelse af disse målsætninger skal gøres tilgængelige for offentligheden. Der kan være tilfælde, hvor bestemte oplysninger betragtes som fortrolige og derfor tilbageholdes fra offentlighedens kundskab. Heriblandt er:

- angivelse af militære anlæg

- oplysninger om nogle anlæg, hvor produktionsoplysninger som tilførsel af opløsningsmidler, driftstid og massestrøm kan være forretningsmæssigt følsomme.